
Spanyolország Afrika-politikája a 21. században.

Dolgozatomban Spanyolország és az afrikai kontinens egyes államai közötti 21. századi kapcsolatok alakulását kívánom megvizsgálni.
Az első fejezetben Spanyolország Marokkóval és Algériával való kapcsolatát fogom elemezni. Spanyolország biztonságpolitikájának és energiaellátásának egyik kulcsfontosságú eleme a Marokkóval és Algériával való kapcsolata. E két országgal való jó kapcsolat fenntartása azonban egyensúlyozást igényel, mivel a marokkói-algériai kapcsolatokat a rivalizálás jellemzi. Ebben a fejezetben áttekintem e három országnak a nyugat-szaharai konfliktushoz való viszonyát. Ezután megvizsgálom a spanyol-marokkói kapcsolatokat a migráció vonatkozásában továbbá Ceuta és Melilla helyzetét is górcső alá veszem. A fejezet további részében megvizsgálom Spanyolország ezen, két Maghreb országgal való gazdasági kapcsolatait, továbbá áttekintem az utóbbi egy év fejleményeit a spanyol-marokkói-algériai kapcsolatokban.
A második fejezetben Spanyolország első Afrika-tervét fogom megvizsgálni. A 2004-ben megválasztott és hivatalba lépett Zapatero-kormány új külpolitikát kezdett és jelentős figyelmet fordított fekete-Afrikára. Ennek eredménye volt a 2006-ban meghirdetett Afrika terv, melynek fő céljait, elemeit és eredményességét vizsgálom meg.
A következő fejezetben az újraválasztott Zapatero-kormány második Afrika-terv nevű programját fogom vizsgálni. Megvizsgálom, hogy az első Afrika-tervhez képest, mik voltak a főbb változások, és hogy hogyan alakult az Afrikába juttatott támogatások mértéke.
A negyedik fejezetben a Mariano Rajoy vezette kormány Afrika-politikáját vizsgálom meg. Az új kormány több ok miatt is változtatni kényszerült a korábbi kormányok Afrika-politikáján. Ennek a változásnak az okait és elemeit vizsgálom meg.
Az ötödik fejezetben a Pedro Sánchez vezette spanyol kormány 2019-ben meghirdetett harmadik Afrika-tervét fogom górcső alá venni. Először megvizsgálom a terv fő céljait, elemeit és eredményességét. Ezután pedig azt fogom vizsgálni, hogy melyek a hasonlóságok és a különbségek a 10 évvel ezelőtt meghirdetett második Afrika-tervhez képest.
Értekezésem utolsó részében összefoglalom a leírtakat. Ezek fényében arra a kérdésre próbálok meg választ adni, hogy a spanyol külpolitika az Afrikához való közeledéssel arra tesz-e kísérletet, hogy változtasson azon a hagyományos spanyol külpolitikai irányultságon, melynek jellemzője, hogy kiemelt hangsúlyt kap a latin-ameriai térség országaival fenntartott kapcsolatrendszer.



